इससे पहले ईसापुर वार्ड से बीजेपी पार्षद सुमन डागर ने की थी उद्यान विभाग के अधिकारी से मारपीट
दिल्ली नगर निगम की सत्ता में बैठी भारतीय जनता पार्टी के पार्षदों पर निगम और केंद्र में सरकार होने का नशा इस कदर छाया है कि वो किसी को कुछ समझते ही नहीं है और सरकारी कर्मचारियों तक से मारपीट पर उतारु हो जाते हैं। बीजेपी की एक और पार्षद अनीता तंवर के पति और कुछ सहयोगियों ने निगम के एक सफ़ाई कर्मचारी के साथ बुरी तरह से मारपीट की है। पुलिस ने आनाकानी के बाद मुकदमा तो दर्ज़ कर लिया है लेकिन आरोपी के ख़िलाफ़ अब तक कोई कार्रवाई नहीं की है।
पार्टी की विधायक एंव विधानसभा उपाध्यक्ष राखी बिरला ने पत्रकारों से बात करते हुए कहा कि ‘बीजेपी नेताओं के सिर पर सत्ता का नशा इस कदर छाया है कि वो सरकारी कर्मचारियों से मारपीट करने तक से बाज़ नहीं आते। गत 14 सितम्बर को दक्षिणी दिल्ली नगर निगम में छतरपुर वार्ड से बीजेपी पार्षद श्रीमती अनीता तंवर ने निगम के एक सफ़ाई कर्मी के साथ मारपीट की।‘
‘दरअसल पार्षद महोदया ने निगम सफ़ाईकर्मी महेंद्र को अपने दफ्तर में बुलाया जहां पहले से पार्षद के पति रणबीर तंवर और उनके साथ कुछ सहयोगी मौजूद थे जिन्होंने बिना किसी बात के सफ़ाईकर्मी को बुरी तरह पीटा, उनके साथ गाली गलौच की और उनके कपड़े तक फाड़ दिए। बड़ी मुश्किल से 16 सितम्बर को मेहरौली थाने में इस मामले की एफ़आईआर दर्ज़ हो पाई‘
आम आदमी पार्टी के दक्षिणी दिल्ली नगर निगम में पार्षद एंव निगम में नेता विपक्ष रमेश मटियाला ने प्रेस कॉंफ्रेंस में बोलते हुए कहा कि ‘ये कोई पहला मामला नहीं है, इससे पहले भी बीजेपी की नज़फ़गढ़ विधानसभा के ईसापुर वार्ड से पार्षद और नज़फगढ़ ज़ोन की डिप्टी चेयरमैन सुमन डागर पर उद्यान विभाग के एक अधिकारी से मारपीट का मामला सामने आया था, इसके अलावा सुमन डागर पर उनके अपने क्षेत्र के सफ़ाईकर्मियों ने भी परेशान करने का आरोप लगाया था।
पार्टी के तिलक नगर से विधायक जरनैल सिंह ने बात को आगे बढ़ाते हुए कहा कि ‘ये सीधे तौर पर सत्ता का दुरुपयोग है जो बीजेपी के नेता और पार्षद नगर निगम में कर रहे हैं, अगर ऐसा कुछ मामला आम आदमी पार्टी के पार्षद या विधायक के साथ होता तो शायद पुलिस अब तक ‘आप’ नेता को गिरफ्तार कर चुकी होती लेकिन बीजेपी नेता को पुलिस हाथ तक नहीं लगाती है।
बीजेपी के नेता और पार्षद सत्ता के नशे में ना केवल सरकारी कर्मचारियों को परेशान कर रहे हैं बल्कि उनके साथ मारपीट भी कर रहे हैं। आम आदमी पार्टी के नेता इस मामले को लेकर दिल्ली के पुलिस कमिश्नर से मुलाक़ात करेंगे और बीजेपी उन पार्षदों के ख़िलाफ़ कार्रवाई करने की मांग करेंगे जो सफ़ाई कर्मियों और अधिकारियों के साथ मारपीट करते हैं। आम आदमी पार्टी निगम के कर्मचारियों और अधिकारियों के साथ किसी भी प्रकार के अन्याय के ख़िलाफ़ खड़ी है।
hin_Deva hin_Deva hin_Deva hin_Deva hin_Deva hin_Deva hin_Deva